Vilmundur Guðnason ásamt Guðna Th. Jóhannessyni , forseta Íslands , og Jóni Atla Benediktssyni , rektor Háskóla Íslands við athöfnina sem haldin var í Þjóðminjasafninu í dag . Ljósmynd / Jón Örn Guðbjartsson Vilmundur Guðnason , forstöðulæknir Hjartaverndar og prófessor við Læknadeild Háskóla Íslands , hlaut heiðursverðlaun úr Verðlaunasjóði Ásu Guðmundsdóttur Wright í dag fyrir brautryðjendastarf í að samtvinna rannsóknir á hjarta - og æðasjúkdómum og erfðum þeirra . Forseti Íslands afhenti Vilmundi verðlaunin við hátíðlega athöfn . Verðlaunin eru árlega veitt íslenskum vísindamanni sem hefur náð framúrskarandi árangri á sínu sérsviði í vísindum eða fræðum og miðlað þekkingu sinni til framfara í íslensku þjóðfélagi . Vilmundur hefur ásamt samstarfsfólki sínu nýtt nákvæm og ítarleg gögn um arfgerðir hjá stórum hópi landsmanna til þess að skoða erfðavísa sem hafa áhrif á líkindi á flóknum en algengum langvarandi hjarta - og æðasjúkdómum . Þá stýrir hann Öldrunarrannsókn Hjartaverndar sem byggist á hinni 50 ára löngu Reykjavíkurrannsókn og svokallaðri REFINE Reykjavík rannsókn hjá yngri aldurshópi . Gögn úr þessum rannsóknum hafa m.a. verið nýtt í alþjóðlegu samstarfi til þess að varpa skýrara ljósi á áhættuþætti hjarta - og æðasjúkdóma og samstarfi við innlenda og erlenda aðila hefur hann birt fjölmargar vísindagreinar í þekktustu vísindatímaritum heims , m.a. um áhættuþætti fyrir hjarta - og æðasjúkdóma . Nýjustu rannsóknir Vilmundar tengjast ýmsum þáttum öldrunar , allt frá beinþynningu til heyrnartaps , lungnasjúkdóma og bandvefsmyndunar í lungum , háþrýstings og æðakölkunar . Vilmundur hefur starfað sem forstöðulæknir Hjartaverndar í tvo áratugi og er prófessor við Læknadeild Háskóla Íslands þar sem hann leggur áherslu á erfðir hjarta - og æðasjúkdóma . Hann hefur verið gestavísindamaður við Centre for Cardiovascular Genetics hjá Royal Free og University College í London og hjá Institute of Public Health við Háskólann í Cambridge .